钦定古今图书集成/历象汇编/历法典/第001卷 > 周
## 钦定古今图书集成/历象汇编/历法典/第001卷 > 周

《周制》，“大史正岁年，以序事，颁之官府都鄙，颁告朔于
邦国诸侯。冯相氏致日月以辨四时之叙。保章氏志
星辰日月之变动，以辨吉凶。”

按：《周礼》春官大史“正岁年以序事，颁之于官府及都
鄙。”

〈订义〉贾氏曰：“中数曰岁，朔数曰年。一年之内有二十四气：正月立春节，雨水中，至十二月小寒节，大寒中，皆节气在前，中气在后。节气一名朔气，中数一名中气。节气有入前月法，中气无入前月法。中气匝则为岁，朔气匝则为年。假令十二月中气在晦，则闰十二月十六日得后正月立春节，此即朔数曰年。至后年正月”一日得雨水中，此中气匝，此是中数，曰岁中朔大小不齐，不置闰，则中气入后月须置闰以补之。正之以闰，若今时作历矣。　郑锷曰：“周以建子为正，而四时之事有用夏正建寅者，用建寅谓之岁，用建子谓之年。事有用建寅者，如正岁则读法三岁大计群吏之治之类。事有用建子者，如《司稼》以年之”上下出敛法，丰年则公旬用三日之类。太史正岁与年而次序其事，颁于官府都鄙，使以次举先后，不失其序，如《月令》所建十二月之事，是亦并与岁而皆正也。　又按：此以周人建子兼用夏正，说极是。《尔雅》云：“周曰年，夏曰岁。”《经》所谓“正月之吉者”，建子之正年，只读法朝会等事用之，而岁则便于事功，然有合用。时之正，亦有合用前王之正，不可不正之以叙其事也。《豳风七月》一诗，称“一之日”、“二之日”，与夫“七月”、“八月”，即此义。孔子作《春秋》，亦两存之。书四时而兼月，用时王之正则建子；书四时而不月，则行夏之时而建寅。如书“二月无冰”，以夏正论之，二月春煖无冰，亦是时之常。不知此二月乃用周正，夏之十二月。

颁告朔于邦国。

郑康成曰：“天子颁朔于诸侯，诸侯藏之祖庙，至朔，朝于庙，告而受行之。”

闰月诏王居门终月。

胡伸曰：“周天三百六十五度四分度之一，日行天度之一，故岁则周天；月小馀之一，故岁复减六。积三岁未周之度与所减之日，乃置闰　。” 郑锷曰：“治历明时，非置闰则四时无自而能定，闰虽可以定四时，然斗指两辰之间，天无是月也。太史则诏王居门何邪？以《月令》考之，王者之位，春则青阳之左右个，夏则明堂之” 左右个，秋则总章之左右个，冬则元室之左右个。闰月，非常月也。太史诏王居路寝之门，其意以为，门者往来不穷之地，闰乃天道所由以变通也。王者终月听政于此，示变通之意也　。李嘉会曰：十二月，天子各有所居者。《月令》之说。《月令》吕不韦集诸儒而作，三代无明文。今曰诏者，得非闰月不常？大史诏王居门以应之，以顺上天裁成制度之义。其馀则有常居，不在所诏矣。

郑康成曰：冯，乘也。相，视也。世登高台，视天文之次序。天文属大史，《月令》曰：“乃命大史，守典，奉法司天，日月星辰之行，宿离不贷　。” 郑锷曰：“古者天子有灵台，诸侯有观台，以占视天象。其台巍然而高，则观天者得以乘高而相视之，故名曰冯相氏。”

掌，十有二岁。

郑康成曰：“岁谓太岁，岁星与日同次之月，斗所建之辰。” 乐说说岁星与日，常应太岁月建以见。然则今历太岁，非此也　。王氏《详说》曰：“在天有岁星，在地有太岁。岁星右行，太岁左行，在斗曰星纪，在女曰元枵，在危曰娵訾，在奎曰降娄，在胃曰大梁，在毕曰实沈，在井曰鹑首，在柳曰鹑火，在轸曰鹑尾，在氐曰寿星，在心” 曰“大火，在箕曰析木，此所谓岁星右行。” 在寅曰“摄提格” ，在卯曰单阏，在辰曰执徐，在巳曰《大荒落》，在午曰敦牂，在未曰协洽，在申曰涒滩，在酉曰作鄂，在戌曰掩茂，在亥曰《大渊献》，在子曰困敦，在丑曰赤奋，若此所谓太岁左行。“左行” 者，谓自东而南，自南而西，“自西而北。右行” 者，谓自北而西，自西而南。自南而东，至于日月之行犹是也。天道左旋，而经星从之，日体右转，而岁星从之。故日行北陆为冬，西陆为春，南陆为夏，东陆为秋。然岁星行天，一岁移一辰，率百四十四岁而跳一辰，若再跳，则历又改矣。《春秋保乾图》曰“三百年斗历改宪” 者以此。

十有二月。

贾氏曰：“十有二月者，谓斗柄月建一辰，十二月而周也　。”郑锷曰：“正月为陬，二月为始，三月为”四月为余，五月为皋，六月为旦，七月为相，八月为壮，九月为元，十月为阳，十一月为辜，十二月为涂，是谓十二月之位。

十有二辰：

贾氏曰：“十有二辰者，谓子丑、寅、卯等　。” 刘执中曰：“谓所舍之次，在天为次，在地为辰。”

十日。

贾氏曰：“十日，谓甲、乙、丙、丁等。”

《二十有八星》之位：

贾氏曰：“二十八星，谓东方角、亢、氐、房、心、尾、箕，北方斗牛之等位者，总五者，皆有位处，五者皆依四方，四而十二辰而见。”

辩其序事，以会天位。

郑锷曰：“岁、月、辰、日、星在天之定位，各推其所在，欲人之行事不违，乃辨其先后之序以会之。如春则平秩东作，欲合乎日中星鸟之时；夏则平秩南讹，欲合乎日永星火之时。以至民之析因、夷隩，国之寅宾、寅饯，凡事之叙，皆求合乎天，是之谓会《尧典》之平秩。所以谓之辨秩者，正此所谓辨其序事。” 黄氏曰：“《尧典》历象日月星辰，历推其数，象占其行，太史掌历，冯相氏象之。日月星辰皆动也，虽有常度，而不免或赢或缩，其差常在毫厘眇忽之闲，积而渐远，故古人有历则有象，随而正之。岁星大约一岁历一次，十二岁而小周，故以位定岁。岁十二月，日与月合于十二辰，是为朔，相直为望，此月之位，故以定十二月。” 周天三百六十五度，日行一度，自甲至癸为十日。天运一日一周，二十八星，每月更迭，昏旦中日日而差。积十日为一旬，积三旬为一月，积十二月为一岁。此日之位，故以定十日。《大史》正岁年以序事，冯相氏于此平辨之，以合于岁月日之位，而知历之精疏中否，此其大法也。

冬夏致日，春秋致月。

王昭禹曰：“日为阳而实，故致于长短极之时；月为阴而阙，故致于长短不极之时　。”郑康成曰：“冬至日在牵牛，景丈三尺；夏至日在东井，景尺五寸。此长短之极，极则气至。冬无愆阳，夏无伏阴。春分日在娄，秋分日在角，而月弦于牵牛、东井，亦以其景知气至否　。”陆佃曰：“黄道北至东井，南至牵牛，东至角，西至娄；夏至日”在东井而北，近极。〈《高闳》曰：“夏至日去极百十五度。” 〉则晷短而表景尺五寸，冬至日在牵牛，而南远极。〈高闳曰冬至日去极六十七度〉“则晷长而表景丈三尺。春分日在娄，秋分日在角，而中于极星，则晷中而表景七尺三寸。夫日，阳也，阳用事则日进而北，昼进而长，阳升故为温为暑；阴用事则日退而南，昼退而短，阴胜则为凉为寒。若日失节于南，则晷过而长为常；寒失节于北，则晷退而短为常。燠”，此四时致日之法也。月之九行，在东西南北，有“青白赤黑之道各二，而出于黄道之旁。立春、春分，月循行青道，而春分上弦在东井。立冬、冬至，北旋黑道；立夏、夏至，南从赤道。”古之致月，不在立而常在二分，不在二分之望，而常在弦者，以月入八日与不尽八日，得阴阳之正平故也。然日之与月，阴阳尊卑之辨，若君臣然。观君居中而逸，臣旁行而劳。臣近君，则

威损远君则势盛，威损与君异，势盛与君同。月远日则光盛，近日则光缺，未望则出西，既望则出东，则日有中道，月有九行之说，盖足信也。刘迎曰：“冯相氏但言十二月、十日、二十有八星之位，而无土圭之文，此以二至长短之极，与二分之中而致日月耳，不必谓以土圭致日景也。”

以辨四时之叙。

郑锷曰：“辨’字本亦作辩。说者，谓见景之至否，可以辩说其晷刻，以正闰馀，使四时之叙无有差忒。黄氏曰：“夏至日景极长，冬至日景极短，春、秋分平。日景平则日亦平致，言长短与平，各至其数，四时之气定矣。于是而置闰，所谓以闰月定四时成岁也。”

保章氏。

黄氏曰：“推步虽精，星辰日月之动，晷度从违，吉凶之证著焉。则又设官以观占之，名曰保章氏。保，安也；章，明也。占天象以诏救政，务在保安时变，章明天意，不为怪诞诳幻。”

掌天星，以志星辰日月之变动，以观天下之迁，辨其
吉凶。

王昭禹曰：“掌天与星，所谓日月之变动，五云之物，十有二风，皆天也。所谓星辰分星者，皆星也　。”黄氏曰：“二十八星、十二辰，随天左旋，日月星辰右运天。日月五星，皆动物也。观诸天星，而星辰日月之动，为可志矣。《尧典》：‘日中宵中，日永日短’。”盖以其星志之，不曰天之动，而曰星辰之动。天之动，不可见也。不言五星，日月五星为七政，从可知也。星辰日月之动，有疾徐赢缩，循轨不循轨，日月薄蚀，五星陵犯，皆于此乎占之。天下之迁，迁，变也，变则其占不可常。梓慎《论孛》曰：“夏数得天火作，宋、卫、陈、郑当之。”占岁曰：“岁在星纪，而淫于元，枵蛇乘龙，宋、郑必饥。”裨灶曰：“岁弃其火，而旅于明年之次，以害鸟帑，周、楚恶之。星孛大”辰，而占在宋、卫、陈、郑；失次在星纪，而占在宋、郑、周、楚。是皆所谓“迁”也。〈“《夏》数得天” ，“蛇乘龙，害鸟帑” ，皆其占法。注家虽附会其说，然其所以用之者，终不能知也。岁失次，梓慎、裨灶之占亦异。〉其后崔浩占荧惑，亦曰：“星亡必以庚辛，秦也，是当入秦。”此犹得古人遗法，循轨为吉，不循轨为凶。又有时变，如当食不食，当陵犯；不陵犯为吉。晕珥朓匿，员角失色，皆非晷度之变，为凶。

“以星土辨九州之地”，所封封域，皆有分星。

郑康成曰：“星，土星所主。土封，犹界也。”

以观妖祥。

黄氏曰：“日月五星，其动者二十八星，不动者二十八星，各有所主。后郑言‘古数之存者，十二次之分而已。唐僧一行分星度，岂非堪舆遗学欤’？” 其凿亦甚。“日月五星占其动，故言‘观天下之迁，二十八星占其不动，故言九州之地皆有分星’。郑云‘主用客星彗、孛之气为象’，恐非彗、孛五星之变，则其动者常星，自有变，当” 占　。王昭禹曰：“以观妖祥，则分星所主在地者，妖祥兆于天，以所主之分星观之，则九州之妖祥灼然可见矣。”

以十有二岁之《相》，观天下之妖祥。

郑锷曰：“岁星之行，十二岁而周天，是谓十二岁。色欲明光润泽，赤而角，则其国昌；赤黄而沉，其野大禳。故其占色相、色相变异，则天下之妖祥皆可得而知也。岁星所在，其国有福。春秋之际，越得岁而吴伐之，遂受其凶。《左传》言岁在颛帝之墟，居，其鹑首而有妖星焉，告邑姜也。视其相，则又观其有妖星也　。” 黄氏曰：“先儒说岁星太岁为祥，独不言相为何义。然观天下之妖祥，不独以分土占之也。《星书》言岁为五星长君象，其应在天下，梓慎、裨灶之占可见　。” 刘执中曰：“十有二岁，则太岁也，是谓岁阴，木星之神。太岁左行于地，岁历一辰，元枵之岁在子，星纪之岁在丑，而岁常右行于天，而居其舍也。所谓相者，木之相” 火星也，火之相，土星也，土之相，金星也，金之相，水星也，水之相，木星也。历十二年而五星更生。星循度或合于一舍为吉祥，三合两合，赢缩流逆，失度则为兵灾，水旱凶札，各如其占焉。

以“五云”之物，辨吉凶水旱。

郑康成曰：“物，色也，视日旁云气之色。”

降“《丰》荒”之《祲》象。

郑康成曰：“降，下也；知水旱所下之国　。” 李嘉会曰：“气为祲，形为象。”

以“十有二风察天地之和命，乖别”之妖祥。

王昭禹曰：“十有二风，风之生于十二辰之位者也。” 盖天地六气合以生风，艮为条风，震为明庶风，巽为清明风，离为景风，坤为凉风，兑为阊阖风，干为不周风，坎为广莫风。八风本乎八卦，《传》曰：“舞以行八风。” 谓此也。四维之风，兼于其月，故艮为条风，而立春亦曰条风。巽为清明风，而立夏亦曰清明风。

《坤》为凉风，而立秋亦曰凉风；《干》为不周风，而立冬亦曰不周风。故八风变而言之，又谓十二风也。王氏曰：乖别在人，妖祥先见于风，亦人与天地同流通，万物一气故也。丰荒之祲象言降，乖别之妖祥言命，皆命而降之。命，谓名言之。

凡此五物者，“以诏救政，访序事。”

贾氏曰：“五物，谓掌天星以下　。” 王氏曰：“诏以诏上，访以访下　。” 郑康成曰：“访，谋也。见其象，则当豫为之备，以诏王救其政，且谋今年星天时占相所宜，次序其事　。” 黄氏曰：“序事，即太史序事。星辰、日月有变动，则访其事，当行当止，以承天意，是为救政。”

刘执中曰：“《序事》者，冯相氏以历数而考之者也。”

故以所志之变动，访于历数者，以稽合而使王信之，则恐惧生而救政出矣　。郑锷曰：“占辨于方萌之始，诏人君以救灾应变之道而已。救灾者必贵乎有政，应变者不可以无事，以政而救灾者，王之职也。故行应变之事，当先后之序，必询访然后知。”

《易》氏曰：“政者国之大本，诏救政于上，则人君知。”

修省之道。事者，有司之常职。访序事于下，则人臣知儆戒之意　。李嘉会曰：“救政诏于上，序事访于下，五物之变，可以感通君上之心，而尽臣下欲言之情。” 后世因灾异以求直言，近之。